MEDDELELSE FRA KOMMISSIONEN TIL EUROPA-PARLAMENTET OG RÅDET - Teknisk tilpasning for 2005 af de finansielle overslag på grundlag af udviklingen i BNI og i priserne (Punkt 15 i den interinstitutionelle aftale af 6. maj 1999 om budgetdisciplin og forbedring af budgetproceduren)

1. INDLEDNING

Den interinstitutionelle aftale (IIA) af 6. maj 1999 om budgetdisciplin og forbedring af budgetproceduren [1], som ændret af hensyn til udvidelsen [2], indeholder en tabel over de finansielle overslag for EU-25 (tabel 1 a).

[1] EFT C 172 af 18.6.1999, s. 1.

[2] EFT L 147 af 14.6.2003, s. 31.

I henhold til aftalens punkt 15 foretager Kommissionen hvert år forud for budgetproceduren for regnskabsår n+1 en teknisk tilpasning af de finansielle overslag på grundlag af udviklingen i EU-landenes BNI og i priserne.

Formålet med denne meddelelse er at forelægge budgetmyndigheden resultatet af den tekniske tilpasning (EU-25) for regnskabsåret 2005.

2. TILPASNING AF TABELLERNE OVER DE FINANSIELLE OVERSLAG (TABEL 1-3)

Tabel 1 viser de finansielle overslag for EU-25 i 2005-priser.

Tabel 2 viser de finansielle overslag for EU-25 i 2005-priser, inkl. de budgetmæssige virkninger af en politisk aftale om Cypern.

Tabel 3 viser de økonomiske parametre, der er anvendt ved tilpasningen. De bygger på data fra Eurostat og på de seneste prognoser, som Kommissionen har udarbejdet i samarbejde med nationale eksperter (budgetprognoser, efteråret 2003). Disse data og prognoser er baseret på det europæiske nationalregnskabssystem, således som dette er udformet efter revisionen i 1995 ("ENS 95").

2.1. Tilpasning af udgiftslofterne for de enkelte udgiftsområder

Tilpasningen er beregnet ved at anvende følgende deflatorer på de finansielle overslag (i 1999-priser):

- En kumuleret deflator på 12,62 %, for perioden 2000-2005, er anvendt på loftet for udgiftsområde 1 og på beløbet til strukturfondene under udgiftsområde 2, jf. AII-aftalens punkt 15 (fast årlig sats på 2 %).

- Den kumulerede BNI-deflator i euro for 2000-2005 (11,28 %) er anvendt på de øvrige lofter (den faktiske deflator).

I overensstemmelse med punkt 23 (a) i den interinstitutionelle aftale af 6. maj 1999 er den monetære reserve bortfaldet fra og med 2003.

For at sikre sammenhængen med samhørighedsfondsbevillingerne for de ti nye medlemsstater således som fastsat i tiltrædelsestraktaterne, er det samlede tal for Samhørighedsfonden i 2005-priser rundet op til nærmeste hele million.

For betalingernes vedkommende er tilpasningen baseret på de skøn over bevillinger til betalinger til de enkelte udgiftsområder, der blev foretaget ved udarbejdelsen af de finansielle overslag (i 1999-priser). Beregningsmetoden fremgår af nedenstående tabel:

>TABELPOSITION>

Bevillingerne til betalinger vedrørende de ti nye medlemsstater - som tiltræder EU den 1. maj 2004 - er blevet lagt til bevillingerne til betalinger vedrørende de nuværende medlemsstater, i 1999-priser for hver underkategori i ovenstående tabel. Subtotalerne i 1999-priser er så blevet justeret til 2005-priser ved anvendelse af den relevante deflator: udgiftsområde 1 og strukturfondsdelen af udgiftsområde 2 er blevet justeret med en kumulativ deflator på 12,62 %, mens andre udgiftsområder eller udgiftskategorier er blevet justeret med en kumulativ deflator på 11,28 %.

2.2. Hovedresultaterne af den tekniske tilpasning af de finansielle overslag for 2005 (EU-25)

Det samlede loft over bevillingerne til forpligtelser i 2005 udgør 119 419 mio. EUR, hvilket svarer til 1,14 % af BNI.

Det tilsvarende samlede loft over bevillingerne til betalinger er på 114 060 mio. EUR, dvs. 1,09 % af BNI. Hvis de nuværende økonomiske prognoser lægges til grund, kommer margenen under loftet for egne indtægter til at udgøre 15 732 mio. EUR (0,15 % af BNI for EU-25).

For regnskabsårene 2001, 2002, 2003 og 2004 er margenens størrelse blevet ajourført i forhold til de foregående tekniske tilpasninger under hensyntagen til de seneste skøn over BNI, så der kan foretages sammenligninger over flere år. Derimod forbliver de lofter for forpligtelser og betalinger, der er fremkommet ved de gennemførte tilpasninger, uændrede.

2.3. De finansielle overslag tilpasset til 2005-priser, inkl. de budgetmæssige virkninger af en politisk aftale om Cypern

Tabel 2 viser de finansielle overslag for EU-25 tilpasset til 2005-priser, inkl. de budgetmæssige virkninger af en politisk aftale om Cypern.

Denne tabel er blevet tilpasset på samme måde som tabel 1 og vil finde anvendelse i tilfælde af, at det bliver et forenet Cypern, der tiltræder EU den 1. maj 2004.

3. ANDRE ELEMENTER I TILKNYTNING TIL DEN TEKNISKE TILPASNING

3.1. Landbrugsretningslinjen

Landbrugsretningslinjen er blevet beregnet i henhold til bestemmelserne i artikel 3 i Rådets nye forordning om budgetdisciplin [3] (jf. tabel 4).

[3] EFT L 244 af 29.9.2000, s. 27. Rådets forordning nr. 2040 af 26. september 2000.

Tallene for sukker- og isoglucoseafgifter samt restitutioner for henholdsvis fødevarehjælp og AVS-sukker er på dette stadium baseret på overslagene med henblik på 2005-budgettet. I overensstemmelse med forordningen om budgetdisciplin vil den endelige størrelse af disse specifikke elementer i landbrugsretningslinjen blive fastsat ved fremlæggelsen af det foreløbige budgetforslag for 2005.

Landbrugsretningslinjen for 2005 anslås foreløbig til 55 545 mio. EUR [4].

[4] Dette giver en margen på 3 856 mio. EUR i forhold til de samlede udgifter, der ifølge forordningen om budgetdisciplin indgår i retningslinjen (udgiftsområde 1 og landbrugsdelen af førtiltrædelsesstøtten under udgiftsområde 7, dvs. de 250 mio. EUR, der for 2005 er afsat til Bulgarien og Rumænien).

3.2. Udgiftsområde 5 (administration)

Hvad angår udgiftsområde 5 fremgår det af en fodnote til de finansielle overslag, at de tal for pensionsudgifter, der medtages under loftet for dette udgiftsområde, skal beregnes netto, dvs. efter fradrag af personalets indbetalinger til pensionsordningen, inden for en grænse på 1 100 mio. EUR i 1999-priser for perioden 2000-2006. Som anført i Kommissionens meddelelse om den tekniske tilpasning for 2000 [5] skal "denne bestemmelse ... fortolkes som indeholdende en dobbelt begrænsning af de beløb, der trækkes fra pensionsudgifterne i forbindelse med anvendelsen af udgiftsområdets loft":

[5] SEK(1999)847 endelig, afsnit 6.

- dette beløb kan ikke det enkelte år overstige de bidrag, der faktisk er opført som indtægter på budgettet

- de samlede kumulerede fradrag for perioden 2000-2006 kan ikke overstige 1 100 mio. EUR i 1999-priser, dvs. et årligt gennemsnit på 157 mio. EUR (175 mio. EUR i 2005-priser).

Da de administrative udgifter generelt er regelmæssigt tilbagevendende, bør man hvert år benytte den laveste grænse, dvs. for 2005 et beløb på 175 mio. EUR i løbende priser, for at undgå, at man i begyndelsen af perioden udnytter for stor en del af margenen, så der i sidste ende ikke er en tilstrækkelig stor margen til rådighed.

3.3. Transaktioner uden for budgettet

I henhold til punkt 10, femte afsnit, i den interinstitutionelle aftale opstilles der særskilte vejledende tabeller til oplysning om de transaktioner, der ikke er opført i det almindelige budget, og om den forventede udvikling inden for de forskellige kategorier af Fællesskabets egne indtægter, og disse tabeller ajourføres årligt ved den tekniske tilpasning af de finansielle overslag.

I vedlagte tabel 5.1 - 5.2 er disse oplysninger ajourført på grundlag af de seneste foreliggende prognoser. Oplysningerne vedrører EUF og EU's egne indtægter, opdelt efter kategori.

BILAG

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>